স্টাফ রিপোর্টার : ক্ষমতাসীন আওয়ামী লীগ আবারও ‘একতরফা খেলা’র মাধ্যমে নির্বাচনী বৈতরণী পার হওয়ার ‘ষড়যন্ত্র’ করছে বলে অভিযোগ করেছে বিএনপি। গতকাল মঙ্গলবার দুপুরে দলের নয়াপল্টনের কেন্দ্রীয় কার্যালয়ে আয়োজিত এক সাংবাদিক সম্মেলনে বিএনপির মহাসচিব মির্জা ফখরুল ইসলাম আলমগীর এই অভিযোগ করেন। তিনি বলেন, ওয়ান ইলেভেনের সময়ের আওয়ামী লীগের সব মামলা তুলে নেয়া হয়েছে, বিএনপির প্রত্যেকটি মামলা আবার নতুন করে চালু করা হচ্ছে। এই সরকার রাজননৈতিকভাবে দেউলিয়া হয়ে গেছে বলেই এই মামলা-মোকাদ্দমা করে বিএনপিকে মোকাবিলা করতে চায়। আমরা সরকারকে বার বার বলেছি, আসুন-খোলা ময়দানে, সমান্তরাল ময়দানে একসাথে খেলি। সেটার মধ্যে তারা নেই। তারা আমাদের সবাইকে জেলের মধ্যে ঢুকিয়ে রেখে দিয়ে একতরফা খেলতে চায়। আমরা স্পষ্ট করে বলতে চাই, এই খেলা কখনই এদেশের মানুষ গ্রহণ করবে না। প্রেস ব্রিফিংয়ে ভারত থেকে আসা নদীর ঢল ও অতিবৃষ্টিতে নেত্রকোণা, কিশোরগঞ্জ, সুনামগঞ্জ, হবিগঞ্জের হাওর অঞ্চলের বিস্তৃর্ণ এলাকা প্লাবিত হয়ে ফসলহানির বিষয়টি তুলে ধরা হয়। গত ১৫ এপ্রিল বিএনপি মহাসচিব ওইসব এলাকা পরিদর্শন করে দুর্গত মানুষের মধ্যে ত্রাণ বিতরণ করেন।